“આ નોટો સાચી જ છે,” બે માંથી એક અધિકારીએ યહૂદી હિસાબનીશને કહ્યું. બંને યુવાન અધિકારીઓ શરીરે હૃષ્ટપુષ્ટ હતા. આખી વસંત અને ઉનાળો એમણે યુદ્ધમોરચે કાઢ્યો હતો. પાનખરની શરૂઆતમાં એમને બહુ સરળતાથી ક્રેકોવ પર વિજય મળી ગયો હતો, એટલે વિજયી સેનાને આ સુંદર શહેરમાં જેમ ફાવે તેમ કરવાની જાણે છૂટ મળી ગઈ હતી! હિસાબનીશે એ નોટોની ચૂકવણીને કબૂલ તો રાખી, પરંતુ રોજમેળમાં આ વેચાણની નોંધ કરતા પહેલાં બંને અધિકારીઓને શો-રૂમમાંથી રવાના કરી દીધા. પોલેન્ડમાં યહૂદીઓના વ્યવસાયોને જર્મનોએ ચાલાકીપૂર્વક હસ્તગત કરી લીધા હતા, અને તેમના પર ઇસ્ટ ટ્રસ્ટ એજન્સીના નામે, દેખરેખ રાખવા માટે એકાઉન્ટ્સ મેનેજર તરીકે જર્મનોને નીમી દેવામાં આવ્યા હતા. બન્યું એવું, કે બરાબર એ જ દિવસે મોડેથી, ઇસ્ટ ટ્રસ્ટ એજન્સીના એક યુવાન જર્મન એકાઉન્ટ્સ મેનેજર, આ જ શો-રૂમની મુલાકાતે આવી ચડ્યો. બકાઇસ્ટર કંપનીમાં એકાઉન્ટ્સ મેનેજર તરીકે નિમાયેલા બે જર્મન અધિકારીઓમાંનો તે એક હતો. મધ્ય-વયનો પહેલો મેનેજર જે સુપરવાઇઝર હતો, તેનું નામ સેપ આઓ હતું. એ તો સાવ સીધો લાગતો હતો. પરંતુ આ બીજો યુવાન ખણખોદ કરે તેવો હતો. તેણે બકાઇસ્ટરના હિસાબો અને ગલ્લો ચકાસ્યા. ગલ્લામાંથી પેલું મૂલ્યહીન બાવેરિઅન ચલણ બહાર કાઢ્યું. “આ બધું શું છે? રમત રમો છો કે શું?”